**Ministru kabineta noteikumu projekta**

**„Noteikumi par pārstāvību starptautiskajās cilvēktiesību institūcijās” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Noteikumi par pārstāvību starptautiskajās cilvēktiesību institūcijās” (turpmāk – noteikumu projekts) izstrādāts saskaņā likuma „Par Latvijas Republikas starptautiskajiem līgumiem” 12. pantu, kā arī Ministru prezidenta 2013. gada 22. jūlija rezolūcijā Nr. 111-1/69 dotā uzdevuma Nr. 2013-UZD-3173 izpildei. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz likuma „Par Latvijas Republikas starptautiskajiem līgumiem” 12. pantu, kas nosaka Ministru kabineta atbildību par starptautiskajos līgumos paredzēto saistību izpildi, 1998. gada 17. martā Ministru kabinets pieņēma noteikumus Nr.92 „Noteikumi par Ministru kabineta pārstāvēšanu starptautiskajās cilvēktiesību institūcijās” (turpmāk – noteikumi), kuru mērķis ir nodrošināt Ministru kabineta pārstāvēšanu starptautiskajās cilvēktiesību institūcijās.  Ministru prezidents 2013. gada 22. jūlijā uzdeva Ārlietu ministrijai sadarbībā ar Tieslietu ministriju un Valsts kanceleju līdz 2013. gada 1. oktobrim izvērtēt nepieciešamību noteikumos paredzēt, ka Ministru kabinets tiek iepazīstināts ar pārstāvja sagatavoto viedokli un komentāriem pirms visām Eiropas Cilvēktiesību tiesas (turpmāk – Tiesa) sēdēm, kurās puse ir Latvijas valsts.  Ministru prezidenta dotā uzdevuma izpildei Ārlietu ministrija rīkoja sanāksmi, kurā piedalījās Ministru kabineta pārstāve starptautiskajās cilvēktiesību institūcijās (turpmāk – Pārstāvis), Ārlietu ministrijas un Pārstāvja biroja darbinieki, kā arī Tieslietu ministrijas un Valsts kancelejas nozīmētie pārstāvji.  Izvērtējot spēkā esošo kārtību, sanāksmes dalībnieki secināja, ka noteikumi paredz kārtību, kādā Pārstāvis iepazīstina Ministru kabinetu ar Pārstāvja sagatavoto valdības pozīciju pirms lietas izskatīšanas Tiesas sēdē, kurā puse ir Latvijas valsts, un ka šī Pārstāvja pienākuma izpildei papildus regulējums noteikumos nav nepieciešams. Tāpat sanāksmes dalībnieki neuzskatīja par lietderīgu un samērīgu noteikumos paredzēt Pārstāvja pienākumu katrā Latvijas valdībai komunicētajā lietā iesniegt apstiprināšanai Ministru kabinetā Pārstāvja sagatavoto valdības pozīciju (ņemot vērā Tiesas strikti noteiktos termiņus valdības pozīcijas iesniegšanai, kā arī to, ka būtu jāparedz gan īpaša kārtība, kādā pozīcija angļu vai franču valodā tiek iesniegta apstiprināšanai, gan papildus finanšu un cilvēkresursu līdzekļi).  Vienlaikus sanāksmes dalībnieki vienojās, ka ir nepieciešams pārskatīt noteikumos iestrādāto regulējumu, izdarot plašāka rakstura grozījumus. Pirmkārt, atspoguļojot šobrīd Pārstāvja īstenoto funkciju ievērojamo paplašināšanos, nepieciešams noteikt papildus pilnvaras un veikt redakcionālus grozījumus. Otrkārt, lai pārskatītu un iespējami sašaurinātu jautājumus, par kuriem Pārstāvis sagatavo apstiprināšanai Ministru kabinetā (konfidenciālus) informatīvos ziņojumus, piemēram, paredzot, ka valdība tiek informēta tikai par juridiski un faktiski sarežģītām lietām, bet „tipveida” lietās jautājums par tiesvedības turpināšanu lietā var tikt izlemts iesaistīto ministriju un atbildīgo iestāžu līmenī.  Uzsākot darbu pie grozījumu projekta, nācās secināt, ka jāmaina ne tikai noteikumos lietotā terminoloģija, kura daudzos gadījumos ir neprecīza, bet arī noteikumu struktūra, kā arī jāveic citi būtiski labojumi noteikumu tekstā, tai skaitā jāprecizē pārstāvības apjoms. Ņemot vērā noteikumu tekstā nepieciešamo grozījumu apjomu, tika nolemts, ka jāizstrādā jauns noteikumu projekts.  Ar noteikumu projektu, pirmkārt, tiek precizēts pārstāvības apjoms, kas atspoguļots noteikumu projekta nosaukumā, ņemot vērā, ka pārstāvis pārstāv ne tikai valdības, bet arī likumdevējvaras un tiesu varas intereses. Tāpat noteikumu projekts precizē starptautiskās cilvēktiesību institūcijas, kurās Pārstāvis īsteno Latvijas interešu pārstāvību, proti Eiropas Cilvēktiesību tiesā un Apvienoto Nāciju Organizācijas (turpmāk – ANO) konvenciju izpildes uzraudzības mehānismu ietvaros. Ar pēdējo tiek saprasti ANO ietvaros izveidoties individuālo sūdzību izskatīšanas mehānismi (piemēram, ANO Cilvēktiesību komiteja) un ANO komitejas, kas izskata nacionālos ziņojumus par attiecīgās ANO konvencijas izpildi Latvijā (piemēram, Spīdzināšanas izskaušanas komiteja).  Noteikumu projekts nosaka Pārstāvja pilnvarošanas kārtību, amata prasības un pilnvarojuma termiņu - iepriekšējo trīs gadu vietā nosakot četrus gadus. Tāpat kā noteikumos, arī noteikumu projektā atkārtoto pilnvarojumu skaits nav ierobežots. Šāds regulējums nepieciešams, lai nodrošinātu maksimāli pilnvērtīgu un efektīvu Latvijas interešu pārstāvību ilgtermiņā, jo bieža Pārstāvja maiņa varētu apdraudēt institucionālās atmiņas saglabāšanu, valdības pārstāvības pozīciju konsekvenci un savstarpējo savietojamību.  Kā līdz šim, reizi gadā Pārstāvis informē valdību par savu darbu.  Šobrīd noteikumi paredz prasību Pārstāvim pārvaldīt tieši angļu valodu, kā arī pārzināt vienu vai vairākas citas ANO vai Eiropas Padomes oficiālās darba valodas minimālā līmenī. Citas svešvalodas zināšanu „minimums” nav pielīdzināms tādām svešvalodas zināšanām, kuras būtu pietiekamas, lai pienācīgi pildītu Pārstāvja funkcijas. Tādējādi noteikumos šobrīd iekļautajai prasībai par svešvalodas zināšanu minimumu nav praktiska seguma. Tā vietā, noteikumu projekts paredz, ka Pārstāvim jābūt vienas vai vairāku Tiesas vai ANO oficiālo darba valodu zināšanām tādā līmenī, kas ļauj pienācīgi pildīt šajos noteikumos paredzētās funkcijas, tādējādi faktiski paaugstinot Pārstāvim noteiktās prasības. Papildus noteikumu projekts paredz, ka Pārstāvja darbību nodrošina Pārstāvja birojs, kas darbojas kā Ārlietu ministrijas struktūrvienība, un Pārstāvja vietnieka iecelšanas kārtību.  Attiecībā uz pārstāvību tiesas procesā Tiesā, noteikumu projekts paredz jaunu kārtību, kādā tiek pieņemts lēmums par procesa turpināšanu lietā, nosakot, ka tikai juridiski un faktiski sarežģītās lietās pirms lēmuma pieņemšanas jāsaņem Ministru kabineta apstiprinājums. Ar juridiski un faktiski sarežģītām lietām, cita starpā, tiek saprastas lietas, kas skar jaunus, iepriekš neidentificētus jautājumus un problēmas, ne-„tipveida” sūdzības, vai kurās nav labi iedibinātas Tiesas judikatūras. Šādas kategorijas lietās Pārstāvis sagatavos un ārlietu ministrs iesniegs Ministru kabinetā informatīvo ziņojumu, kurā sniegts lietas juridiskais un faktiskais vērtējums, rekomendējot valdībai turpināt procesu lietā, pirms tam to saskaņojot ar atbildīgajām institūcijām. Pārējās lietās lēmumu valdības vārdā pieņems Pārstāvis, pirms tam to saskaņojot ar ārlietu ministru, tieslietu ministru un atbildīgajām institūcijām. Proti, reizi trijos mēnešos (Tiesas noteiktais termiņš valdības pozīcijas iesniegšanai ir 16 nedēļas) Pārstāvis rakstveidā informēs ārlietu ministru, tieslietu ministru un citas iesaistītās institūcijas par no Tiesas saņemtajiem pieteikumiem pret Latviju. Ja noteiktajā termiņā iebildumi par procesa turpināšanu lietā netiks saņemti, Pārstāvis sagatavos un iesniegs Tiesā valdības pozīciju. Šāds regulējums tiek noteikts, lai samazinātu to jautājumu loku, par kuriem Pārstāvis sniedz informatīvos ziņojumus Ministru kabinetam, ņemot vērā, ka lēmums par procesa turpināšanu lietā neskar valsts budžeta līdzekļus.  Tāpat kā šobrīd spēkā esošajos noteikumos, lēmums par mierizlīgumu (tai skaitā mierizlīguma summa) ir jāapstiprina Ministru kabinetam. Ņemot vērā, ka Tiesa ir izveidojusi jaunu kārtību, paredzot iespēju iesniegt Tiesā valdības vienpusējo deklarāciju (vienpusēji tiek atzīts Eiropas Cilvēka tiesību un pamatbrīvību aizsardzības konvencijā vai tās protokolos garantēto tiesību un brīvību pārkāpums, un piedāvā atlīdzība), līdzīgs regulējums ir noteikts arī attiecībā uz pēdējo.  Noteikumu projekts nosaka kārtību, kādā Pārstāvis, valdības vārdā, var iesaistīties lietā trešās puses statusā un iesniegt tiesā apelācijas sūdzību. Visbeidzot, noteikumu projekts atrunā Pārstāvja funkcijas Tiesas nolēmumu izpildes procesā.  Attiecībā uz pārstāvību ANO individuālo sūdzību izskatīšanas procesā, noteikumu projekts precizē un skaidrāk definē Pārstāvja funkcijas, redakcionāli saskaņojot ar Pārstāvja funkcijām Tiesas procesā.  Saistībā ar Pārstāvja funkcijām nacionālo ziņojumu par ANO konvenciju izpildi Latvijā sagatavošanas un izskatīšanas procesā, noteikumu projekts skaidri uzskaita Pārstāvja kompetencē esošās ANO konvencijas: 1965. gada Konvencija par jebkuras rasu diskriminācijas izskaušanu, 1966. gada Starptautiskais pakts par pilsoniskajām un politiskajām tiesībām, 1966. gada Starptautiskais pakts par ekonomiskajām, sociālajām un kultūras tiesībām, 1979. gada Konvencija par jebkuras sieviešu diskriminācijas izskaušanu, 1984. gada Konvencija pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem, 1989. gada Konvencija par bērna tiesībām. Noteikumu projektā uzskaitītās ANO konvencijas paredz to izpildes uzraudzības un atskaites mehānismu izveidi. Latvija augšminētajām ANO konvencijām pievienojās ar 1990. gada 4. maija deklarāciju „Par Latvijas Republikas pievienošanos starptautisko tiesību dokumentiem cilvēktiesību jautājumos”, nenosakot par minēto konvenciju izpildi atbildīgo valsts institūciju, kā rezultātā šī funkcija tika nodota Pārstāvim.  Ņemot vērā, ka šobrīd nacionālo ziņojumu par dažādu ANO konvenciju cilvēktiesību jomā izpildi sagatavošana ir arī citu ministriju kompetencē, šāds izsmeļošs uzskaitījums ir nepieciešams, lai novērstu pārpratumus par Pārstāvja kompetenci nacionālo ziņojuma sagatavošanā.  Kā jau tika norādīts iepriekš, ne visi starptautiskie līgumi paredz to izpildes uzraudzības un atskaites mehānismus. Šobrīd ratificējot starptautisko līgumu uzreiz tiek noteikta par konkrētā starptautiskā līguma izpildi atbildīgā institūcija.  Ņemot vērā darba apjomu un cilvēkresursu trūkumu, lai nodrošinātu nacionālo ziņojumu savlaicīgu sagatavošanu un iesniegšanu attiecīgajā ANO komitejā, 2013. gadā, iesniedzot Ministru kabinetam darba pārskatu par 2012. gadu, Pārstāvis lūdza valdībai piešķirt papildus štata vietas. Ministru kabineta 2013. gada 11. jūnija sēdē, izskatot ziņojumu „Par Ministru kabineta pārstāvja starptautiskajās cilvēktiesību institūcijās darba pārskatu par 2012. gadu un turpmākajam darbam nepieciešamajiem resursiem”, lūgums piešķirt papildus štata vietu Birojam netika atbalstīts. Šobrīd Ārlietu ministrija kā pagaidu risinājumu ir radusi iespēju piešķirt Pārstāvja Birojam vienu terminētu štata vietu.  Visbeidzot, noteikumu projekts skaidri atrunā Pārstāvja tiesības valdības pārstāvības pozīcijas Tiesā, ANO individuālo sūdzību izskatīšanas procesā, kā arī nacionālo ziņojumu par ANO konvenciju izpildi sagatavošanai.  Līdz ar noteikumu projekta apstiprināšanu jāatzīst par spēku zaudējušiem 1998. gada 17. marta Ministru kabineta noteikumi Nr.92 „Noteikumi par Ministru kabineta pārstāvēšanu starptautiskajās cilvēktiesību institūcijās”. |
| 3. | Projekta izstrādē iesaistītās institūcijas | Nav |
| 4. | Cita informācija | Noteikumu projektam pievienots Ministru kabineta sēdes protokollēmuma projekts ar uzdevumu Ārlietu ministrijai sagatavot grozījumus likuma „Par Latvijas Republikas starptautiskajiem līgumiem” 12. pantā, paredzot pilnvarojumu Ministru kabinetam izdot Ministru kabineta noteikumus par Latvijas interešu pārstāvību starptautiskajās cilvēktiesību institūcijās. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā paredzēto Latvijas interešu pārstāvību īsteno Pārstāvis ar Pārstāvja Biroja atbalstu. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskajam regulējumam nav ietekmes uz tautsaimniecību. Tiek samazināts Ārlietu ministrijas un Valsts kancelejas administratīvais slogs, sašaurinot to jautājumu loku, par kuriem Pārstāvis sniedz informatīvos ziņojumus Ministru kabinetam. |
| 3. | Administratīvo izmaksu monetārs novērtējums | Projekta radīto administratīvo izmaksu novērtējums:  277 200 = (5,5 x 240) x (7 x 30) |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Līdz ar noteikumu projekta apstiprināšanu jāatzīst par spēku zaudējušiem 1998. gada 17. marta Ministru kabineta noteikumi Nr.92 „Noteikumi par Ministru kabineta pārstāvēšanu starptautiskajās cilvēktiesību institūcijās”. |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Ar projektu tiks izpildītas Latvijas Republikas starptautiskās saistības, ka izriet no Latvijas dalības Eiropas Padomē un ANO, it īpaši no 1950. gada Eiropas Cilvēka tiesību un aizsardzības konvencijas, 1966. gada Starptautiskā pakta par pilsoniskajām un politiskajām tiesībām, 1966. gada Starptautiskā pakta par ekonomiskajām, sociālajām un kultūras tiesībām, 1965. gada Konvencijas par jebkuras rasu diskriminācijas izskaušanu, 1979. gada Konvencijas par jebkuras sieviešu diskriminācijas izskaušanu, 1984. gada Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem, 1989. gada Konvencijas par bērna tiesībām. |
| 3. | Cita informācija | Nav |

|  |
| --- |
|  |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Ārlietu ministrija sadarbībā ar atbildīgajām institūcijām. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Ar projekta izpildi saistīto institūciju funkcijas netiek paplašinātas vai sašaurinātas, bet precizētas.  Projekta izpildei nav nepieciešams veidot jaunu institūciju, nav plānota esošas institūcijas likvidācija vai reorganizācija. |
| 3. | Cita informācija | Nav |

*Anotācijas III un VI sadaļa –* Projekts šīs jomas neskar.

Ārlietu ministrs E.Rinkēvičs

Vīza: valsts sekretārs A.Pildegovičs

09.05.2014. 11:24

1738

S.Kauliņa, 67016449

sandra.kaulina@mfa.gov.lv